b"\n_START_ARTICLE_\nCIWS\n_START_PARAGRAPH_\nCIWS er et maritimt n\xc3\xa6rforsvarssystem. CIWS er en forkortelse p\xc3\xa5 engelsk (en: Close-In Weapons System (N\xc3\xa6rforsvarsv\xc3\xa5bensystem)). Det bruges mod angribende missiler, fly eller sm\xc3\xa5 overfladefart\xc3\xb8jer. Et n\xc3\xa6rforsvarssystem best\xc3\xa5r typisk af en fuldautomatisk, radarstyret gatling-maskinkanon, eller et missilsystem. Systemet betegnes som et krigsskibs sidste forsvarslinie (en: last line of defense)._NEWLINE_Moderne krigsskibe s\xc3\xa5som krydsere, destroyerer eller fregatter kan v\xc3\xa6re udrustet med op til flere n\xc3\xa6rforsvarssystemer, typisk enten \xc3\xa9n i hver side eller alternativt \xc3\xa9n for og agter. Endnu st\xc3\xb8rre skibe s\xc3\xa5som hangarskibe kan dog have endnu flere n\xc3\xa6rforsvarssystemer, eksempelvis har det russiske hangarskib Admiral Kuznetsov 8 stk. Kasjtan CIWS samt 8 AK-630 CIWS.\n_START_SECTION_\nHistorie\n_START_PARAGRAPH_\nN\xc3\xa6rforsvarssystemerne fik deres indtog i 1970\xe2\x80\x99erne. Efterh\xc3\xa5nden som antiskibsmissilerne blev mere og mere teknisk avancerede og hurtigere, kunne traditionelle kanoner og antiluftskyts ikke l\xc3\xa6ngere f\xc3\xb8lge med. Som et modtr\xc3\xa6k til de udviklede antiskibsmissiler blev der i f\xc3\xb8rste omgang udviklet systemer med maskinkanoner, og for at sikre en st\xc3\xb8rre succesratio faldt valget af maskinkanoner p\xc3\xa5 gatling-maskinkanonen, der er i stand til at skyde op til 6.000 skud i minuttet. Dermed kunne man f\xc3\xa5 s\xc3\xa5 mange skud i luften som muligt og f\xc3\xa5 en st\xc3\xb8rre chance for at ramme det angribende missil. Senere blev ogs\xc3\xa5 n\xc3\xa6rforsvarssystemer, der brugte missiler, udviklet._NEWLINE_Det russiske system AK-230 (30\xe2\x80\x82mm) blev indf\xc3\xb8rt i 1969. Det fik sine informationer via skibets radar, som sendte informationer vedr\xc3\xb8rende m\xc3\xa5lets kurs, fart og h\xc3\xb8jde videre til en computer, som s\xc3\xa5 igen styrede n\xc3\xa6rforsvarssystemet og kunne engagere m\xc3\xa5let. USA udviklede i 1978 Phalanx-systemet (20\xe2\x80\x82mm), der med sit eget radarsystem gjorde det uafh\xc3\xa6ngigt af skibets radar. Holland designede i 1979 Goalkeeper-systemet, der ligner Phalanx-systemet, dog med en st\xc3\xb8rre kaliber (30\xe2\x80\x82mm).\n_START_SECTION_\nFunktion\n_START_PARAGRAPH_\nN\xc3\xa6rforsvarssystemerne er oftest fuldt automatiserede, men kan overv\xc3\xa5ges og styres via operationsrummet. De kan ogs\xc3\xa5 operere autonomt, hvilket neds\xc3\xa6tter systemets reaktionstid v\xc3\xa6sentligt overfor hurtigtg\xc3\xa5ende trusler. Systemet identificerer indg\xc3\xa5ende trusler baseret p\xc3\xa5 deres st\xc3\xb8rrelse og hastighed. Systemet prioriterer s\xc3\xa5, hvilke m\xc3\xa5l der skal engageres, s\xc3\xa5 et missil der styrer mod skibet, men ikke direkte imod, vil ikke n\xc3\xb8dvendigvis blive engageret. Derefter retter systemet maskinkanonen mod m\xc3\xa5let og engagerer m\xc3\xa5let, hvorefter det skifter m\xc3\xa5l og starter processen forfra. N\xc3\xa6rforsvarssystemer, der bruger missiler, sender et missil af sted, n\xc3\xa5r truslen kommer indenfor r\xc3\xa6kkevidde. Hvis missilet fejler, bliver endnu et missil afskudt, indtil truslen er neutraliseret.\n_START_SECTION_\nEffektivitet\n_START_PARAGRAPH_\nDa antiskibsmissilerne bliver engageret i relativ n\xc3\xa6rhed af skibene, kan missilernes h\xc3\xb8je fart g\xc3\xb8re, at selv om missilet bliver \xc3\xb8delagt, kan resterne af missilet stadig forts\xc3\xa6tte mod skibet og for\xc3\xa5rsage lette \xc3\xb8del\xc3\xa6ggelser p\xc3\xa5 f\xc3\xb8lsomme systemer s\xc3\xa5som radarer og kommunikationsantenner._NEWLINE_Danmark investerede i sit f\xc3\xb8rste CIWS, da man anskaffede Absalon-klassen. Oerlikon Millennium 35\xc2\xa0mm Ahead naval gun blev indk\xc3\xb8bt fra tyske Rheinmetall og er et avanceret system, der har en r\xc3\xa6kkevidde p\xc3\xa5 2.500 meter samt en skudkadence p\xc3\xa5 1.000 skud i minuttet. Skudkadencen er lav i forhold til de fleste andre CIWS. Millennium CIWS har dog en anderledes ammunition, det s\xc3\xa5kaldte AHEAD, hvor hvert skud, inden det forlader l\xc3\xb8bet p\xc3\xa5 maskinkanonen, bliver programmeret til at spr\xc3\xa6nge, lige inden det m\xc3\xb8der missilet. I hvert projektil findes der 152 wolfram-cylindre p\xc3\xa5 hver 3,3 gram, der bliver spredt, hvorp\xc3\xa5 der dannes en mur af wolfram og dermed mange gange for\xc3\xb8ger chancen for at nedskyde et missil. Fregatterne af Iver Huitfeldt-klassen bliver ligeledes udstyret med dette CIWS._NEWLINE_AK-230 har en r\xc3\xa6kkevidde p\xc3\xa5 2.500 meter og en maksimal skudkadence p\xc3\xa5 2.000 skud i minuttet. Phalanx CIWS har en r\xc3\xa6kkevidde p\xc3\xa5 3.500 meter og en skudkadence p\xc3\xa5 4.500 skud i minuttet. Opgraderingen Block 1B g\xc3\xb8r if\xc3\xb8lge producenten Raytheon Phalanx CIWS i stand til at nedskyde missiler, der flyver med mach 2,4 eller mere. Goalkeeper-systemet har en r\xc3\xa6kkevidde fra 350 til 1.500 meter med en skudkadence p\xc3\xa5 4.200 skud i minuttet. Dog kan systemet ikke v\xc3\xa6re sikker p\xc3\xa5 succes, n\xc3\xa5r m\xc3\xa5let flyver med mere end mach 2._NEWLINE_RAM-systemet (RIM-116 Rolling Airframe Missile) er det hurtigste af n\xc3\xa6rforsvarssystemerne; det skyder et missil af sted med mach 3 i en 5-8 kilometers afstand. Det kan benytte Phalanx-systemets sensorer og dermed f\xc3\xa5 en \xc3\xb8get tr\xc3\xa6fsikkerhed._NEWLINE_Det russiske Kasjtan (\xd0\x9a\xd0\xb0\xd1\x88\xd1\x82\xd0\xb0\xd0\xbd: 'kastanje') CIWS er en kombination af et missilsystem og et kanonsystem. Det best\xc3\xa5r af 2\xc3\x9730\xe2\x80\x82mm gatling-kanoner med en skudkadence p\xc3\xa5 op til 12.000 skud i minuttet samt 4 styk SA-N-11 Grison-missiler. Kanonerne har en r\xc3\xa6kkevidde p\xc3\xa5 500 til 4000 meter og missilerne en r\xc3\xa6kkevidde fra 1.500 meter til 10.000 meter. Den avancerede sensorpakke g\xc3\xb8r, at systemet er i stand til at engagere m\xc3\xa5l, der flyver med en hastighed p\xc3\xa5 over 600 meter i sekundet (mach\xe2\x80\x821,8). Systemet er i stand til at engagere op til 6 m\xc3\xa5l p\xc3\xa5 en gang."